Կասկածից դուրս է, որ լեռների գագաթների մոտ սփռված ժայռապատկերների առանձին խմբերը կիսաքոչվոր անասնապահների հնագույն բացօթյա սրբատեղիներ էին: Այնտեղ հավաքվում էին մեր հեռավոր նախնիները՝ սրբազան արարողությունների ու գուշակությունների համար: Թե որքան շքեղ ու հետաքրքրական է այս պատկերների ներքին իմաստը, այժմ էլ կարելի է կռահել: Սակայն այդ խնդիրները կարող են խորությամբ մեկնաբանվել տարիների քրտնաջան ոաումնասիրությունների միջոցով միայն: Հայկական ՍՍՀ գիտությունների ակադեմիան առանձնահատուկ նշանակություն է տալիս այս հուշարձանների ուսումնասիրությանը: Կազմված են ժայռապատկերներն ուսումնասիրող արշավախմբեր, որոնք ուսումնասիրության աշխարհներ կգտնեն Հայաստանի բազմահազար ժայռապատկերներում և կոլեկտիվ ստեղծագործական մտքով ու կամքով հազարամյա խավարից լույս աշխարհ կհանեն մեր նախնիների խորախորհուրդ գաղտնիքները: